22. schôdza NR SR - 4.deň - A. dopoludnia
Dátum: 2024-10-25
Poslanec: Danko, Andrej 
Druh vystúpenia: Vystúpenie v rozprave

54. Vážený pán minister Susko, vážení kolegovia z koalície, vážená opozícia, ja žasnem najmä z toho, čo vlastne pán Dostál potvrdil, že vy sa vlastne tešíte, keď takáto podľa mňa úplne zbytočná debata, pretože k ničomu to nevedie, a nemáte tu ani navrhovateľov, tu prebieha. A ja som zástanca toho, že takéto výzvy by sme mali do budúcna – a návrhy – ignorovať. Prebrali sme štát vo veľmi zlom období zadlžený a museli sme prijať rozhodnutie, ktoré sa nám ťažko ľuďom vysvetľujú. Včera som tu počúval o strachu SaS-ky z gréckej cesty, však kvôli tomu povalili vládu, ale 20 mld. sa stratilo, stráca sa v spleti rôznych obchodných spoločností, ktoré sú na zreteli aj našim poslancom Kotlárom v oblasti nákupov zo Správy štátnych hmotných rezerv. Ja nie som človek, ktorý by v politike používal moc ako nástroj, a mal som na rozdiel od mnohých, ktorí tu sedíte, mladí kolegovia aj starší, aj dámy, aj páni, trošku väčšiu politickú moc aj 2016 – ’20 ako vy. Pod nás spadala SIS-ka, pod nás spadali vojenské spravodajstvá, ale vždy sme s mocou nakladali zodpovedne. A ak niekto útočí do SMER-u, musím povedať vo vzťahu k Robertovi Ficovi, že aj náš vzťah sa za tie roky vyvíja, ale nikdy by som ho ako premiéra a nikdy som ho ani nepočul ako premiéra, že by akýkoľvek mocenský nástroj využíval na boj s opozíciou. A mal takú moc 2012 – ’16, o akej vy ani nesnívate. A mám veľký strach, že keby ste takú moc mali, tak ju nezvládnete, pretože nezvládnete ani tú moc, ako vy – alkohol zaznelo – chcel by som povedať, že presne váš nástroj je narušenie prejavu, intrigy, tupota Denníka N, arogancia. A ste tu mnohí ľudia, ktorí vrátane vy pani poslankyňa, ktorá máte už tiež dúhovú nálepku, ste v živote nič nedokázala. V živote ste nemala moc, ste len teoretička, občas prečítate niečo, čo vám umelá inteligencia nadiktuje, ale... (smiech v sále) nerozumiete vôbec tomu, o čom sa tu rozprávate. Rozprávate často o právnych veciach. Ale aby som sa vrátil k podstate. Je mi vás svojím spôsobom ľúto, pretože rozprávate o veciach, ktorým ani celkom nerozumiete. Rozprávate o veciach vo vzťahu k Borisovi Suskovi, akože je ohrozený plán obnovy, kedy je jasné, že Európska únia konštatovala, že nič ohrozené nie je, že je to legitímna novela. A ja som zástanca toho, že nielen špeciálnu prokuratúru, ale aj špeciálny súd sme mali zmeniť. Som zástanca toho, že každý policajt, ktorý niekoho obviní, každý prokurátor má niesť zodpovednosť aj za to, že má mať časové lehoty, a zodpovedať aj za to, ak niekoho krivo obviní, a byť naspäť za neoprávnené obvinenie stíhaný, pretože tu máme ľudí aj v prokuratúre, aj v polícii, ktorým sa nič nestane, keď vám zničia život obvinením. A vy dva roky chodíte s právnikom po výsluchoch, najmä ma chápu starostovia, primátori, ktorí musia prijať pri verejnom obstarávaní vlastne aj tú zodpovednosť, alebo ministri, o ktorej vy ani nemáte šajnu, a ste obeťou trestného stíhania a nespíte, že či vás na políciu zavolajú, že či to ten policajt uzná. Sme v stave, kedy vám neuznajú ani tri znalecké posudky a ste stíhaní. Za päť rokov vám to zničí psychiku, zdravie, rodinu a potom po vás ani pes neštekne. Takže ak my tu hovoríme o nejakej zodpovednosti vo vzťahu k médiám k ľuďom, ako sú Denník N, rodinný to podnik aj vášho predsedu Šimečku, tak hovoríme o tom, pretože s mocou treba vedieť nakladať. A my sme pri moci rok. Ja neviem o tom, že by niekto z vedúcich funkcionároch štátu robil také tlačovky, ako že som old shatterhand a už mám desať skalpov alebo už toho zavreli, alebo že by sme sa tešili z niečoho, že niekto z tých ľudí, ktorí tu niesli zodpovednosť, že sú obvinení. Ani som to nikdy nekomunikoval, ani to komunikovať nebudem, pretože chápem aj kolegov, ktorí boli počas troch rokov pri moci, čo to je niesť zodpovednosť. Ale tá nenávisť, ktorá tu bola v spoločnosti 2020 a 2023 a prehlbovala sa aj chorobou, kedy sme boli proste nútení ostať doma, meniť návyky, kedy sme v spoločnosti diskutovali, či očkovanie je pomoc, či nie je. Kedy sme sa hádali, ktorá vakcína je dobrá, zlá. To všetko nás dostalo do stavu, že štát začal stagnovať. A, prosím, neútočte do ministra spravodlivosti, keď vnáša aj v niektorých prvkoch reformné pozície, ale ja som ho nepočul vyjadrovať sa, ako v minulosti niektorých z ministerstva spravodlivosti. Nepočul som vedenie polície sa vyjadrovať, ako niektorí predtým len na základe toho, že bol niekto obvinený už na tých tlačovkách predstavitelia polície vynášali rozsudky. A áno, máme tu aj mŕtveho Milana Lučanského, asi smrť je hranica, kedy ani váš cynizmus – ja neviem vaše meno, pani poslankyňa – a váš cynický úsmev už nebude jednoducho v tejto sále k týmto témam zaznievať, pretože smrť je niečo, kedy by sa každý mal zastaviť bez ohľadu na to, ak aj Milan Lučanský bol zadržaný, štát zodpovedal za to, že kým nie je riadne odsúdený, štát zodpovedal za jeho život a zdravie. Zadržať človeka a dodeptať ho psychicky, že sa obesí, a potom sa môže ukázať o pár rokov, že nebol vinný, to vám fakt nie je ľúto, keď štát nedodržal všetky pokyny, sledovanie zadržanej osoby z hľadiska psychického stavu?! Ale vy ste cynicky nastavení, je mŕtvy, tak je vinný! A ešte nič sa nestalo, štát neschybil. Ako štát neschybil, keď niekto zomrie vo väzení? Vždy schybí štát, pretože štát ho obmedzil na osobnej slobode a zodpovedá za jeho duševný stav, aby ten človek sa mal možnosť obhájiť a aby bol v plnej kondícii. A ak nie je spôsobilý (potlesk), ak nie je duševne spôsobilý znášať dôsledky, tak jednoducho ide do iného ústavu, ako váš kamarát Cintula. A Cintula, verím, že takisto je výtvor toho, čo vy v tejto spoločnosti robíte, že obviňujete, haníte nás. Potom vaši voliči mi hádžu odrezanú prasaciu hlavu cez môj plot. Nadávajú nám, pretože to, čo poviete vy v PS-ku a Denník N alebo ešte do toho šialený Matovič s Pročkom, to je len pravda. Vy nie ste schopní diskusie! Vy ste schopní diskusie, keď ste v opozícii, keď vládnete, ste najväčší tyrani a diktátori. Povýšenecky sa správate už teraz. Mnoho z vás, z rôznych segmentov vybratých ľudí, financovaní – ani neviete kým – budete rozprávať o korupcii, o prepojenosti! Moja partnerka dostala 200-tisíc euro alebo vášho predsedu z Fondu na podporu umenia?! A to je v poriadku a hneváte sa, keď o tom rozprávame. Ja som hrdý na to, že naši predstavitelia polície aj vznášajú obvinenia a vyšetrujú, nerobia tlačovky, že vám tak treba, že vás treba zavreť, že vás treba stíhať, my sa netešíme, keď také veci bežia, ale ja vyžadujem a budem aj na koaličnej rade hovoriť o tom, aby konečne sa niektoré kauzy a veci vyšetrovali. Aj to zriadenie covidového tímu je pozde po roku, pretože mnohé veci sa zametajú pod koberec. A potom sa nám tu niektorí, ktorí tu rozkradli, stíhali neoprávnene, smejú do očí. A to je moje zúfalstvo aj v tejto koalícii. Takže chcem vás vyzvať, drahí kolegovia z koalície, neprikladajme im význam. Ja som presvedčený, že pri každom odvolávaní by sme sa mali na nich vykašľať, mal by tu byť minister, ktorý povie stanovisko, a nech si diskutujú sami, lebo oni potrebujú tak ako každý zlý človek našu energiu, našu reakciu, náš brept, podrýbjajú komunikáciu (potlesk) a potom hovoria, že my nevieme čítať a písať a oni sú géniovia, niektorí, ktorí len z vlaku dokončili školu, takže som presvedčený, som presvedčený o tom, že títo rýklokvasení odborníci opozície konflikt potrebujú ako pracovný nástroj. De Gaulle raz povedal, že konflikt je nutné zlo na ovládanie kolónií, a konflikt je v spoločnosti nutné zlo na to, aby vás človek manipuloval a ovládal, a preto títo ľudia z PS-ka v každej oblasti, či sú to odborári, či sú to spoločnosť, konflikt vytvárajú a vytvárajú ho aj v tejto sále. Takže po tých desiatich rokoch vo vedení aj strany ja už hovorím, že tých ľudí treba vyhniť, ignorovať. Pán minister, chcem ti povedať za Slovenskú národnú stranu, si jeden z najlepších ministrov, pretože si spravodlivý. Si človek, ktorý má porozumenie, nemáš cynický úsmev predchádzajúcich ministrov spravodlivosti, aroganciu, si dobrý človek, si človek namieste, ktorý neposudzuje niekoho podľa toho, či má nejakú farbu pleti, vierovyznanie, poznám ťa roky a za SNS ťa ubezpečujem, že stojíme za tebou, a vás, drahí kolegovia, prosím, tých hlupáčikov, cynikov, protekčné deti, neuspokojené osobnosti a mnohých, ktorí sa dali dokopy, ale chcem povedať, že aj tých, ktorí sú zneužívaní, pretože aj v opozícii sú ľudia, ktorých si vážim, tých ignorujme, pretože tu ide o niečo iné. Tu ide o rozklad koalície, rozklad tohto štátu, tu ide o intrigy, tu ide o to, aby sa otec so synom hádal, aby Slovensko sa zadlžovalo, aby sme boli ovce, ktoré budú počúvať Brusel, aby sme nemohli prijímať zákony, aby sme každý zákon mali strach, že či nám nezastavia eurofondy, aby sme za normálne považovali, že ak si dve osoby rovnakého pohlavia adoptujú deti, že je to normálne, že to dieťa má rešpektovať, že jedna je mama a druhý je ocko a že môžu to byť obe ženy a že to je normálne, že je normálne, ak sa 200-kilový chlap v sále objíma v rozhlase s mladým chlapom, že to je normálne, keď sa žena vyzleče a trase sa v gaťkách a je celá spotená, že to je normálne, to je pre nich normálne. Ale pre nás to normálne nie je a ide ich roztrhnúť z toho, že sme ich teda zastavili, a preto vás prosím, držme spolu a jediné, čo sa z tých ľudí dá, je ignorovať, pretože keď s nimi budeme viesť dialóg, aj tak to k ničomu nevedie. Ďakujem vám. Pán minister, máš našu dôveru. (Potlesk.)